Ajudagas
Ajudagas (ukr. Аю-Даг, krym. Ayuv Dağ 'lokio kalnas') – kalnų masyvas ir kyšulys pietinėje Krymo pusiasalio dalyje, pakrantėje tarp Jaltos ir Aluštos. Išsikišęs į Juodąją jūrą 3 km. Aukštis iki 577 m. Ajudagas yra tipinis intruzinio masyvo (lakolito) pavyzdys. Apaugęs subtropiniais krūmynais ir miškais (ąžuolai, skroblai, kadagiai, klevai, erškėčiai ir kt.). Kalno šlaituose ir apylinkėse gausu archeologinių radinių (nuo mezolito iki osmanų laikų). Ajudago papėdėje yra Arteko kurortas.